ET Euroopa Liidu Teataja C 309/3

KOMISJONI ARVAMUS,

27. november 2008,

vastavalt Euroopa Parlamendi ja nõukogu direktiivi 98/37/EÜ artiklile 7 seoses keeluga, mille Ungari ametiasutused on kehtestanud kaubamärki REDLINE kandva elektrilise lööktrelli suhtes MD-2007-140

(EMPs kohaldatav tekst)

(2008/C 309/02)

1. Ungari ametiasutuste teade

Direktiivi 98/37/EÜ (masinaid käsitlevate liikmesriikide õigusaktide ühtlustamise kohta) artikli 2 lõikes 1 on sätestatud, et liikmesriigid võtavad kõik vajalikud meetmed tagamaks, et direktiivi rakendusalasse kuuluvaid masinaid võib turule viia ja kasutusele võtta ainult siis, kui need nõuetekohase paigaldamise ja hooldamise ning ettenähtud otstarbel kasutamise korral ei ohusta inimeste ja mõningatel juhtudel koduloomade tervist ja ohutust ega kahjusta omandit.

Direktiivi artikli 7 lõikes 1 on sätestatud, et kui liikmesriik tuvastab, et CE-märgist kandvad masinad, mida kasutatakse ettenähtud otstarbel, kalduvad ohustama inimeste ja mõningatel juhtudel koduloomade või omandi ohutust, võtab ta kõik vajalikud meetmed, et sellised masinad turult kõrvaldada, nende turuleviimist, kasutuselevõtmist või kasutamist keelata või nende vaba liikumist piirata. Liikmesriik teatab komisjonile viivitamata kõikidest sellistest meetmetest ning põhjendab oma otsust.

23. juulil 2007 teatasid Ungari ametiasutused Euroopa Komisjonile meetmest, millega keelatakse viia turule kaubamärki REDLINE kandev RL/ID0955-910 tüüpi käeshoitav elektriline lööktrell. Lööktrelle tootis Yongkang Zhengda Industrial Co. Ltd (Gushan Town, Yongkang, Zhejiang, 321307, Hiina) ja turustas Baumann Hungary Kft. (H-1162 Budapest, János utca 118).

Euroopa Komisjonile edastatud toimikus olid järgmised dokumendid:

— Z1JE-KZ2-16B tüüpi lööktrellile 15. detsembril 2004. aastal antud sertifikaat nr 04SHW2481-01, mille väljastas Intertek Deutschland GmbH ja millega anti õigus paigutada lööktrellile „GS” märgis;

— samale Z1JE-KZ2-16B tüüpi lööktrellile 1. detsembril 2004. aastal antud sertifikaat nr JSH0411181 ja 15. detsembril 2004. aastal antud sertifikaat nr 432960, mille väljastas Intertek ETL SEMKO (Shanghai);

— 18. juunil 2006 Yongkang Zhengda Industrial Co. tehtud avaldus, milles väidetakse, et Z1JE-KZ2-16B tüüpi lööktrell on samaväärne RL/ID0955-910 tüüpi lööktrelliga, mille suhtes kohaldatakse Ungari ametiasutuste meedet;

— Baumann Hungary Kft. 11. augustil 2006 koostatud EÜ vastavusdeklaratsioon, milles osutatakse sertifikaadile nr JSH0411181.

Vastavalt kõnealuse direktiivi artikli 7 lõikele 2 peab komisjon pärast asjaomaste pooltega konsulteerimist teatama, kas tema arvates on selline meede põhjendatud või mitte. Kui meede leitakse olevat põhjendatud, teatab komisjon sellest liikmesriikidele, et need saaksid vastavalt artikli 2 lõikes 1 sätestatud kohustustele võtta kõnealuste masinate suhtes kõik asjakohased meetmed.

2. Ungari ametiasutuste esitatud põhjendused

Ungari ametiasutuste kehtestatud keelu aluseks on asjaolu, et kõnealune lööktrell ei vasta järgmistele direktiivi 98/37/EÜ I lisas sätestatud olulistele tervisekaitse- ja ohutusnõuetele (viidatud on ühtlustatud Euroopa standardile EN 60745-1:2003 — Käeshoitavad mootorajamiga elektritööriistad — Ohutus — Osa 1: Üldnõuded ja EN 60745-1:2003 — Käeshoitavad mootorajamiga elektritööriistad — Ohutus — Osa 2-1: Erinõuded puuridele ja lööktrellidele).

1.5.1. Elektritoide ja 1.5.6 — Tuleoht

Toode on tuleohtlik kinnitamata sisemise juhtmestiku tõttu, mis võib põhjustada lühise.

1.5.6. Tuleoht

Soojuskatse käigus seade süttis, hakkas suitsema ning jäi siis seisma.

3. Komisjoni arvamus

15. novembril 2007 saatis komisjon kirja Baumann Hungary Kft.-le, kes oli alla kirjutanud EÜ vastavusdeklaratsioonile, ning palus kõnealusel äriühingul esitada oma tähelepanekud seoses Ungari ametiasutuste võetud meetmega.

15. novembril 2007 saatis komisjon kirja ka Intertek ETL SEMKO'le (Shanghai) ja Intertek Deutschland GmbH'le, kes olid Z1JE-KZ2-16B tüüpi lööktrelli kohta välja andnud vastavussertifikaadid, milles väideti, et kõnealune lööktrell on samaväärne RL/ID0955-910-tüüpi lööktrelliga, mille suhtes kohaldatakse Ungari ametiasutuste meedet.

Kuni tänaseni ei ole vastust saadud.

Komisjon on olemasolevate dokumentide põhjal jõudnud seisukohale, et Ungari ametiasutused on tõendanud, et masin, mille suhtes rakendatakse piiravat meedet, ei vasta eespool osutatud olulistele tervisekaitse- ja ohutusnõuetele. Loetletud mittevastavused võivad tõsiselt ohustada kõnealust seadet kasutavaid inimesi.

Seetõttu on komisjon pärast nõutava menetluse järgimist arvamusel, et Ungari ametiasutuste võetud meede on õigustatud.